แบงก์แลนด์รุกเอสเอ็มอีบุกปล่อยกู้
“แบงก์แลนด์” บุกให้สินเชื่อเอสเอ็มอี ตั้งเป้า 1,000 ล้านบาท
8 มี.ค. 2555

“แบงก์แลนด์” บุกให้สินเชื่อเอสเอ็มอี ตั้งเป้า 1,000 ล้านบาท
นางจินตนา ใกล้สุวรรณ ผู้ช่วยสายงานสินเชื่อ ธนาคารแลนด์ แอนด์ เฮ้าส์ กล่าวว่า ปีนี้ธนาคารมีแผนปล่อยสินเชื่อผู้ประกอบการเอสเอ็มอีผ่านลูกค้าที่อยู่อาศัยของธนาคาร โดยตั้งเป้าไว้ 1,000 ล้านบาท
จากข้อมูลลูกค้าพบว่า ลูกค้าสินเชื่อที่อยู่อาศัยของธนาคารส่วนใหญ่เป็นเจ้าของกิจการ 55% และอีก 45% เป็นพนักงานเงินเดือน 
นอกจากนี้ ลูกค้าดังกล่าวยังผ่อนสินเชื่อบ้านที่มากู้ไว เช่น กรณีธนาคารให้สินเชื่อที่อยู่อาศัยยาวถึง 40 ปี แต่ลูกค้าส่วนใหญ่ 3 ปี สามารถผ่อนได้แล้วถึง 30-40% ทำให้มูลค่าหลักประกันเหลือเพียงพอที่จะขอสินเชื่อไปประกอบธุรกิจของลูกค้าที่มีอยู่ได้
“ลูกค้ากลุ่มนี้ธนาคารให้โอดีโดยไม่ต้องเอาเอกสารเพิ่ม เพราะหลักประกันเหลือเพียงพอ ที่ผ่านมาธนาคารให้สินเชื่อเพิ่มกับลูกค้าไปแล้วประมาณ 100 ราย” นางจินตนา กล่าว
นางจินตนา กล่าวว่า ขณะนี้ธนาคารได้แบ่งกลุ่มลูกค้าที่เป็นเจ้าของกิจการแล้วใช้สินเชื่อที่อยู่อาศัยกับธนาคารแยกออกมาอีกกลุ่ม เพื่อบุกสินเชื่อเอสเอ็มอีได้อย่างเต็มที่